O ka bona melemo e le mentsi fa o latela thuto ya Baebele malebana le go duela makgetho. O tla tila kotlhao e e newang batho ba ba tlolang melao e bile o ka se nne o le mo poifong ya gore o tla tshwarwa. (Baroma 13:3-5) Sa botlhokwa le go feta, o tla nna o na le segakolodi se se phepa fa pele ga Modimo e bile o tla mo tlotla ka go ikobela melao. Tota le fa o ka se nne le madi a mantsi fa o bapisiwa le batho ba ba sa dueleng makgetho kgotsa le ba ba tsietsang fa ba a duela, o ka ikanya tsholofetso ya Modimo ya gore o tla tlhokomela batlhanka ba gagwe ba ba ikanyegang. Mokwadi wa Baebele e bong Dafide o ne a re: “Nkile ka bo ke le lekau, jaanong ke tsofetse, mme le fa go ntse jalo ga ke ise ke bone ope yo o siameng a tlogetswe gotlhelele, le fa e le bana ba gagwe ba batla senkgwe.”—Pesalema 37:25.